Tulokset ovat yksi asia, ammattietiikka toinen. Sen voi vielä ymmärtää, että materiaaliltaan heikentynyt San Jose Sharks häviää enemmän kuin voittaa. Itse asiassa joulukuun alun jälkeen San Jose on hävinnyt todella paljon. Joukkueen 22 edellisottelun saldo on masentava 6-13-3.

Vain Detroit on pelannut joulu-tammikuulla San Josea huonommin.

Sitä on kuitenkin vaikea ymmärtää, että San Josen kaltainen veteraanijoukkue menee kaupungista toiseen tekemään itsestään naurunalaisen. Joukkueen esitykset torstaina Denverissä ja lauantaina Vancouverissa olivat kumpikin anteeksiantamattoman selkärangattomia limboja.

Ja nyt puhumme joukkueesta, jota johtavat Joe Thorntonin, Patrick Marleaun, Brent Burnsin, Erik Karlssonin ja Evander Kanen kaltaiset tähtipelaajat.

Ja kaikki tämä matelu tapahtuu nimenomaan johtavien pelaajien johdolla.

Torstaina Denverissä Coloradon vieraana San Josella ei ollut mitään palaa missään vaiheessa. Lauantaina Vancouverissa välinpitämätön joukkue sai kahdessa erässä aikaiseksi naurettavat seitsemän laukausta kohti kotijoukkueen maalia. Vain Vancouverin tehottomuus ja Sharks-vahti Aaron Dellin torjunnat estivät rumempien lukemien syntymisen.

Vancouver vei ottelun lopulta 4–1.

– Coloradossa oltiin ihan jaloissa. Ei ollut edes paikkoja. En pelannut ottelussa, mutta sellainen fiilis jäi, että ihan kuin olisi vain pelattu aikaa kellosta pois. Tänään sentään kahden erän jälkeen lukemat olivat vain 1–0, oli siinä vielä mahdollisuus, San Josen suomalaissentteri Antti Suomela jutteli Yle Urheilulle Vancouverissa.

Mahdollisuus oli, mutta esitys oli karmiva.

– Olihan se pari erää aika kamalaa. Puolustuksellisesti oltiin parempia, mutta hyökkäyspeli jäi vajaaksi. Eihän se oikein nappiin mennyt.

Kenties huolestuttavinta on, ettei joukkuetta huvita pelata edes uudelle valmentajalleen. Joulukuun puolessavälissä kenkää saaneen Pete DeBoerin tilalle nostetun Bob Boughnerin alaisuudessa joukkueen saldo on 5-10. Kun tavallisesti valmentajan vaihtaminen piristää, San Josessa se tuntuu lähinnä masentaneen joukkueen.

– Alkuun se toikin energisyyttä touhuun. Tuntui, että kaikki yrittivät hieman enemmän. Nyt en rehellisyyden nimissä tiedä, mikä on. Joka pelissä jokin osa-alue vuotaa. Ei tehdä maaleja tai sitten päästetään liikaa – todella tahmeaa on. Valmentajat ovat mielestäni hyviä ja pyrkivät tuomaan hyviä juttuja, eri asia sitten on, toteutetaanko niitä, Suomela jatkaa.

Vastausta ei tarvitse kaukaa hakea. Esimerkiksi lauantaina Sharks ei toteuttanut yhtään mitään.

– Tässä on jo kerran vaihdettu valmentajaa, nyt homma on pelaajien vastuulla. On aika joka jätkän katsoa peiliin.

On kiistaton tosiasia, että laitahyökkääjä Joe Pavelskin lähtö Dallasiin jätti San Joseen valtavan tyhjiön, ja ennen muuta henkisellä puolella. Amerikkalaishyökkääjä oli vuosikaudet joukkueen sielu ja sydän – nyt sielua ja sydäntä ei joukkueen tekemisistä löydä, vaikka miten tiheällä kammalla seuloisi.

Ykkössentteri Logan Couturen loukkaantuminen oli kuluvan kauden pudotuspelihaaveille viimeinen tikki. Monipuolinen kanadalaishyökkääjä on sivussa kuusi viikkoa.

Koko ryhmä näyttää olevan kollektiivisessa masennustilassa.

– Varmasti Pavelskin lähtö jossakin näkyy. Mutta on tässä silti paljon kokemusta ja sitä nämä jätkät yrittävät tänne koko ajan tuoda. Jäällä pitäisi sitten pohjaketjuista tulla enemmän kärkijätkille tukea. Ei me voida enää olla niin, että tehkää te (Joe) Thornton ja (Patrick) Marleau ne maalit, Suomela sanoo.

Työmaata riittää

Jos Couturen loukkaantuminen oli yhdentoista pisteen päähän pudotuspeliviivasta pudonneelle San Joselle murskaava pettymys, Suomelalle se avasi tärkeän mahdollisuuden. Menneellä kaudella joukkueeseen harjoitusleiriltä murtautunut keskushyökkääjä ei AHL:ään pudottuaan enää takaisin ylös päässyt.

Kesä menikin suomalaiselta pettymystä pureskellen ja toisaalta uutta latausta hakien. Tästäkin syystä Suomela on tarttunut avautuneeseen tilaisuuteen kaksin käsin.

– Kesä meni viime kauden pettymystä pureskellessa. Kun pääsin syksyllä maistamaan tätä NHL-hommaa, farmiin lähtö oli suuri pettymys. Yritin tsempata alhaalla, mutta kyllä se masensi ja sitten siihen hautautui. Nyt haluan esiintyä edukseni ja pelata hyvin. Ajatus on, että jos Couture palaa, vien jonkun muun paikan tästä, Suomela linjasi.

Nyt Suomela yrittää vakiinnuttaa paikkaansa nimenomaan kokonaisvaltaisemman pelaamisen kautta. Suomessa pistelinkona tunnettu sentteri ei tule räjäyttämään NHL-pankkia pisteillä, joten työkalupakista täytyy löytyä muutakin. Työmaata riittää edelleen, jos kohta eteenpäinkin pelaaja on päässyt.

– Kyllä tuon muun pelaamisen opettelu oli viime kaudella vaikeaa. Suomessa voi heitellä keskialueella lättyä ja vaikka se ei omille menisikään, siitä ei välttämättä tule mitään seurauksia. Täällä istut heti penkillä. Puolustaminen ei ole koskaan ollut itselläni yhtä hyvää kuin hyökkäys, mutta kovasti tehdään töitä, että pärjäisin omissakin.

Ja onhan niitä pisteitäkin jokunen tullut. Itse asiassa Suomelalle merkittiin lauantaina syöttöpiste San Josen ainoaan maaliin. Espoossa syntynyt pelaaja on tehnyt pisteen nyt kahdessa ottelussa peräkkäin.

– Aluksi hieman ihmettelin, miksei syöttöpistettä kuulunut, mutta kai ne videolta sen tarkisti. Hieno homma, pyritään tuosta jatkamaan. Vaikka en täällä juuri pisteitä nyt mieti. Tärkeämpää on, että pärjää, voittaa aloituksia ja pystyy kamppailemaan, Suomela hymyilee lopuksi.

Lue lisää:

Näin Barkov ja Armia onnistuivat maalin edestä, Rantasen kuiva kausi päättyi

Jälleen hattutemppu! Aleksandr Ovetshkin on ällistyttävässä iskussa – nousee kohisten kaikkien aikojen maalitilastossa, katso tuoreet osumat

Kommentti: Patrik Laineen Winnipeg syöksykierteessä

Antti Raannan vammakierre ei helpota: "Onhan tämä aika syvältä"